Wara tellieqa interessanti fil-Belġju kellna waħda diżappuntanti ferm fl-Italja fejn kull ċans ta' battalja interna bejn Rosberg u Hamilton kienet distrutta fl-ewwel metri meta dan tal-aħħar kellu tluq ħażin li kkompromettielu l-prestazzjoni tiegħu. Żball jew problema teknika? Maż-żelqa ta' Hamilton, Rosberg ħarab fuq quddiem u rnexxielu jibni vantaġġ komdu b'serje ta' dawriet veloċi. Wara t-tellieqa, il-kampjun tad-dinja sostna li t-tluq ħażin tiegħu ma kienx frott ta' żball, imma problema fil-vettura li wasslet biex ir-roti jduru fil-vojt malli ntfew il-bozoz il-ħomor. Din il-problema, li rrelegatu fis-sitt post mat-tluq, ikkumplikatlu l-ħajja għax ma sabhiex faċli biex jirkupra l-pożizzjonijiet li tilef. Fil-fatt, sakemm beda l-ewwel rawnd ta' pit stops huwa kien qabeż biss lil Ricciardo u lil Bottas, filwaqt li Rosberg u ż-żewġ Ferraristi kienu għaddejjin komdi fuq quddiem. Madankollu, strateġija ta' waqfa waħda min-naħa tal-Mercedes, li mxew mis-Softs għall-Mediums, dawru s-sitwazzjoni hekk kif Hamilton irnexxielu jispiċċa quddiem iż-żewġ Ferraristi. L-istrateġija tal-Ferrari setgħet ħadmet kieku t-tellieqa kienet ftit itwal għax Vettel kien fuq sett ta' Softs li bdew jippermettulu jnaqqar xi ftit mill-vantaġġ ta' Hamilton fl-aħħar dawriet. Però, dan ma kellux ikun u Vettel temm it-tellieqa 5.9 sekondi wara l-Brittaniku. Ċaqliq fil-klassifika Aħbar tajba għat-tim minn Maranello huwa li bit-tielet u r-raba' pożizzjonijiet li kisbu huma resqu qrib ir-Red Bull fil-klassifika tal-kostrutturi fejn id-differenza ta' bejniethom issa hija biss ta' 11-il punt. Sadanittant, ħarsa aktar 'l isfel fil-klassifika turi li l-Williams irnexxielhom jerġgħu jaqbżu lil Force India f'din l-istess klassifika fejn irritornaw fir-raba' post. Wara t-tim Indjan insibu lill-McLaren li ħarġu minn Monza b'idejhom vojta minħabba d-defiċit fir-rendiment tal-magna Honda tagħhom. Madankollu, huma ma ħallewx dan il-fatt iwaqqgħalhom il-moral u taw lil Alonso l-opportunità li jieħu ftit pjaċir fl-aħħar dawriet billi jimbotta lill-karozza tiegħu kemm jiflaħ grazzi għal sett ġdid ta' roti Supersofts li ppermettewlu jikseb l-aktar dawra veloċi fl-aħħar minuti.